আরাকানের রাজা পর্তুগিজদের সন্দ্বীপ দখলে ক্রুদ্ধ হন। তার রাজত্বে অনেক পর্তুগিজ বাস করতেন। বিশেষত সিরিয়াম বা পেগুতে (বর্তমানে মিয়ানমারের বাগো শহর) তারা খুবই শক্তিশালী হয়ে উঠেছিল। এখানে পর্তুগিজরা একটি দুর্গও নির্মাণ করেছিল। সব মিলিয়ে আরকান রাজা পর্তুগিজদের তার রাজত্বের জন্য বিপজ্জনক হিসেবে বিবেচনা শুরু করেন। জাহাজ ও কামান-বন্দুক নিয়ে তিনি পর্তুগিজদের বিরুদ্ধে অভিযানের প্রস্তুতি নেন। এ খবর শুনে কেদার রায় তার সঙ্গে যোগ দেন এবং জাহাজ দিয়ে অরাকান রাজাকে সহায়তা করেন। এ পরিস্থিতিতে জানমাল বাঁচাতে চট্টগ্রাম ও পেগুতে বসবাসরত সাধারণ পর্তুগিজরা নিজেদের ধন-সম্পদ নিয়ে জাহাজে করে পালাতে শুরু করে। ১৬০২ খ্রিস্টাব্দের ৮ নভেম্বর মানোয়েল দে মাত্তোস ও আরকান রাজার বাহিনী দেয়াঙে মুখোমুখি হয়। মানোয়েলের তুলনায় আরকানদের শক্তি ছিল বহু গুণ বেশি। মানোয়েলের বীরোচিত লড়াই সত্ত্বেও স্বাভাবিকভাবে আরকানিরাই যুদ্ধে এগিয়ে ছিল। দুদিন বাদে পরিস্থিতি বদলে যায়। সন্দ্বীপ থেকে এসে লড়াইয়ে যোগ দেন দুর্ধর্ষ ডোমিঙ্গো কারভালহো। ভোরবেলা এমন ক্ষিপ্রতা এবং ভয়াবহভাবে তিনি আরকান জাহাজ বহরে হামলা করেন যে, তারা দ্রুতই পরাজিত হন। একশত ঊনপঞ্চাশটি আরাকান যুদ্ধজাহাজ ও নৌকা তারা দখল করে নেন। আরাকানের রাজার চাচা সিনাবাদি এ যুদ্ধে প্রাণ হারান। প্রতিশোধ নিতে আরাকান রাজা তার রাজত্বে তথা স্থলভাগে বাস করা পর্তুগিজ পরিবারগুলোর ওপর হামলা চালান। তাদের ঘরবাড়ি জ্বালিয়ে দেয়া হয়। নারী, পুরুষ এবং শিশু— সবাইকে গ্রেফতার করে কারাগারে পাঠানো হয়। কারাগারে অত্যাচারেরও অভিযোগ রয়েছে। অবশ্য পরের দিন নারীদের মুক্তি দেয়া হয়। জেসুইট ও ডমিনিকান মিশনারিদেরও নির্যাতন করা হয়েছিল। এর পর পর্তুগিজ ও আরাকান রাজার মধ্যে একটি সন্ধি হয়। ডমিনিকান ইতিহাস বিবরণী অনুসারে, আরাকান রাজা ডমিনিকানদের ক্ষতিগ্রস্ত গির্জা ও ঘরবাড়ি মেরামত করতে সম্মত হন। এবার চট্টগ্রাম এবং তত্কালীন বার্মায় পর্তুগিজরা দারুণ প্রতাপশালী হয়ে ওঠে। আরাকানের রাজা আবারো সন্দ্বীপ দখলে অভিযান পরিচালনা করেন। নানা আকারের যুদ্ধজাহাজের বিরাট এক বহর সন্দ্বীপ আক্রমণ করে। কিন্তু মাত্র ষোলটি জাহাজ নিয়ে ডোমিঙ্গো কারভালহো এই বিরাট নৌবহরকে একবারে ধ্বংস করে দেন। জোয়াকিম জোসেফ এ. ক্যাম্পোস জানাচ্ছেন, এ যুদ্ধে দুই হাজার আরাকান নিহত হয়েছিলেন আর বিপরীতে কারভালহো বাহিনীর মাত্র ছয়জন পর্তুগিজ প্রাণ হারান। এ পরাজয়ে ক্ষিপ্ত হয়ে আরাকান রাজা তার সেনা কর্মকর্তাদের নারীদের পোশাক পরিয়ে অপমান করেন। যুদ্ধে জয়ী হলেও পর্তুগিজদের জাহাজগুলো ক্ষতিগ্রস্ত হয়েছিল। কারভালহো বুঝতে পারছিলেন আরাকানের আরেকটি আক্রমণ তার বাহিনীর পক্ষে মোকাবেলা করা সম্ভব হবে না। নিজেদের লোকজন ও সহায়-সম্বল নিয়ে তিনি এবং অন্যরা বাকলা, শ্রীপুর চলে যান। অবশেষে আরাকান রাজা সন্দ্বীপের দখল নেন। ৩০টি যুদ্ধজাহাজ নিয়ে কারভালহো শ্রীপুরে অবস্থান নেন। এবার তার সঙ্গে যুদ্ধ হয় মোগল সেনাদের। যথারীতি কম শক্তি নিয়েও কারভালহো বিজয়ী হন। যুদ্ধে তিনি নিজে আহত হলেও নতুন অভিযানের স্বপ্ন দেখা বন্ধ করেননি। পুনরায় সন্দ্বীপ দখলের স্বপ্ন তাকে এক মুহূর্তের জন্য স্বস্তি দিচ্ছিল না। সাহায্য চাইতে তিনি গেলেন হুগলি। কিন্তু সেখানেও সমস্যা। পর্তুগিজদের বসতির কাছেই মোগলরা এক দুর্গ নির্মাণ করেছিলেন, যেখানে চারশ সেনা অবস্থান করছিল। এ সেনারা স্থানীয় পর্তুগিজদের অপমান-নির্যাতন করত। একদিন কারভালহো দুর্গের পাশে জাহাজে করে যাচ্ছিলেন। দুর্গ থেকে তার প্রতি অপমানজনক কথা ভেসে এলে তিনি আর চুপ থাকতে পারেননি। কথিত আছে, নিজের সঙ্গে থাকা আশিজন সৈন্য নিয়ে তিনি দুর্গ আক্রমণ করেন। তার আক্রমণ থেকে সেই চারশ মোগল সেনার মাত্র একজন প্রাণে বাঁচতে পেরেছিল। এ ঘটনার পর বাঙলা ও আরকানে কারভালহোর নাম এক জীবন্ত কিংবদন্তি হয়ে উঠেছিল। তার নামে শত্রুদের মনে ত্রাস সঞ্চার হতো। একজন আরাকান সেনা অধিনায়ক তখন দুঃস্বপ্ন দেখেছিলেন যে, কারভালহো তাকে আক্রমণ করছে। এহেন বীরযোদ্ধা কারভালহোর মৃত্যু ছিল বিয়োগান্তক। বাংলার বারো ভূঁইয়াদের একজন যশোরের জমিদার প্রতাপাদিত্যের বিশ্বাসঘাতকতায় ১৬০৫ খ্রিস্টাব্দে প্রাণ যায় কারভালহোর। প্রতাপাদিত্য মূলত আরাকান রাজার সঙ্গে সুসম্পর্ক গড়তে কারভালহোকে হত্যা করিয়েছিলেন। বিশিষ্ট ইংরেজ কর্মকর্তা এবং ইতিহাস গবেষক হেনরি বেভারিজ তার বিখ্যাত দ্য ডিসট্রিক্ট অব বাকরগঞ্জ এ গ্রন্থে প্রতাপাদিত্যকে একজন দানব বলে অভিহিত করেছেন। বিশেষত কারভালহোর মতো বীরকে প্রতারণার মাধ্যমে হত্যা করাকে তিনি কঠোরভাবে নিন্দা করেছেন। এছাড়া বেভারিজ আরো লিখেছেন, প্রতাপাদিত্যের মোসাহেব জীবনীকারের লেখা থেকেও তার নিষ্ঠুরতার নানা কাহিনী জানা যায়। তবে জমিদার প্রতাপাদিত্যের পরিণতিটাও সুখকর হয়নি। ১৬০৯ খ্রিস্টাব্দে মোগল সুবাদার ইসলাম খাঁর কাছে তিনি পরাজিত হন। পরাজিত প্রতাপাদিত্যকে লোহার খাঁচায় করে আগ্রায় পাঠানো হয় এবং পথিমধ্যে বেনারসে সেই খাঁচায় বন্দি অবস্থায় তার মৃত্যু হয়।